**FIZIČKI TEATAR KAO IZVANNASTAVNA AKTIVNOST U OSNOVNOJ ŠKOLI**

Iako sve prisutniji, fizički se teatar i dalje smatra dijelom alternativne hrvatske izvedbene scene. Ipak, zbog njegove integriranosti sve je češći na kazališnim repertoarima, ali i unutar dramskog odgoja. Unatoč mnogim pokušajima svrstavanja dramskog odgoja u redovan obrazovni program, i dalje postoje određene prepreke koje to onemogućuju. Jedan od mogućih načina provedbe dramskog odgoja je u sklopu školske izvannastavne aktivnosti, a upravo se na taj način fizički teatar našao među odabranim predmetom nekolicine učenika petog razreda jedne osnovne škole. Kroz 35 nastavnih sati učenici su razvijali znanja i vještina iz područja glume, plesa, tjelesne mime, improvizacije, kazališne režije, kostimografije, scenografije. No, u ovom su radu opisane nastavne aktivnosti prvih četrnaest sati. Premda je opisanim aktivnostima taknuta i domena dramskog izražavanja, ciljevi rada ostvaruju se ponajviše unutar dramskog stvaralaštva, a zatim i dramske kulture. Ostvareni ishodi u sklopu izvannastavne aktivnosti fizičkog teatra usko se mogu povezati s međupredmetnim temama, ponajviše osobnog i socijalnog razvoja, ali i nerijetko korelirati s različitim obaveznim odgojnim i obrazovnim predmetima. Cilj ovoga rada je ponuditi niz različitih dramskih aktivnosti te prikazati dobrobiti fizičkog teatra koje će doprinijeti promišljanjima implementacije dramskog odgoja, uključujući i fizičkog teatra, u obrazovni sustav.

**Ključne riječi**: fizički teatar, dramski odgoj, dramske aktivnosti, izvannastavna aktivnost, obrazovni sustav.